ওয়েব ডেস্ক: যাদবপুরে ফের কলরব। পড়ুয়াদের অবস্থান-বিক্ষোভের জেরে রাতভর ক্যাম্পাসে আটকে উপাচার্য, সহ উপাচার্য, রেজিস্ট্রার সহ অধ্যাপকরা। কলেজ ও বিশ্ববিদ্যালয়ের ছাত্র সংসদ ভেঙে স্টুডেন্ট কাউন্সিল তৈরির নির্দেশ দিয়েছে রাজ্য। একাধিক নিয়মও স্থির করে দেওয়া হয়েছে। এর বিরুদ্ধেই সরব যাদবপুররে সব বিভাগের পড়ুয়ারা। গতকাল বিশ্ববিদ্যালয়ে এগজিকিউটিভ কাউন্সিলের বৈঠক ছিল। ছাত্রছাত্রীদের দাবি, রাজ্য সরকারকে EC জানাক, তারা স্টুডেন্ট কাউন্সিল মানে না। কাউন্সিলের পক্ষ থেকে জানানো হয়, তাঁরা পড়ুয়াদের দাবিটুকু পাঠিয়ে দেবেন সরকারকে। তবে কোনও প্রস্তাব দেবেন না। গতকাল দুপুর থেকে ক্ষুব্ধ পড়ুয়ারা ক্যাম্পাসে অবস্থানে বসে পড়েন। শিক্ষামন্ত্রী পার্থ চট্টোপাধ্যায় জানিয়ে দিয়েছেন, স্টুডেন্ট কাউন্সিল তৈরির নির্দেশ থেকে সরবে না রাজ্য সরকার।